Henrik Svane (RV), 1999-11-16:
Jeg vil indledningsvis gerne sige, at jeg er enig i SF's ordførers festlige ouverture til hans tale.
Jeg ville egentlig gerne selv have haft et par lurblæsere med herop, for jeg synes, det er væsentligt, at vi nu trutter i trompeten for sådan et godt lovforslag.
Først og fremmest vil jeg gerne give en stor kompliment
til kulturministeren, fordi det ikke mindst er ministerens vedholdende engagement i og indsats for bibliotekerne, der er den primære årsag til, at det er lykkedes at fremstille dette gode og meget perspektivrige forslag.
Lovforslaget indeholder en række forskellige elementer, der giver en tro på, at det faktisk kan lykkes at bevare den lange og fornemme bibliotekstradition, som Danmark har haft gennem mange år.
Det skyldes ikke mindst, at der er afsat mange penge på et tidspunkt, hvor sparekniven ellers føres med hård hånd, til at sikre bibliotekerne gode betingelser fremover.
Det Radikale Venstre er overbevist om, at det er en nødvendig og rigtig prioritering på tærsklen til et århundrede, hvor informations- og videnssamfundet er blevet en realitet.
Vi ser i disse år en tendens til, at forskellene
mellem rig og fattig øges og de sociale grupper bliver mere markante.
Der sker en stigende marginalisering af de grupper, der ikke kan fungere på markedets præmisser med alle de krav, der stilles om effektivitet og fleksibilitet.
Ligeledes ved vi, at det ikke er lykkedes at bryde den sociale arv.
Børn med forældre uden uddannelse har større risiko for, at de heller ikke får en uddannelse, og uddannelse er helt afgørende - endnu mere, end det tidligere har været - for, at man kan begå sig på fremtidens arbejdsmarked og i fremtidens samfund.
For Det Radikale Venstre har folkeoplysningen altid været et af fundamenterne i det danske samfund, og bibliotekerne har spillet en helt central rolle.
Som kulturinformationsformidlere har bibliotekerne sikret, at dannelse og uddannelse har været tilgængelig i de fleste afkroge af landet.
af et oplyst Danmark, og jeg tror endda ikke, det er for meget sagt, at bibliotekerne har været med til at sikre Danmark som landet, med Grundtvigs ord, »hvor få har for meget og færre for lidt«. Den opgave kan bibliotekerne ikke løfte alene fremover, men med det fremlagte lovforslag ser det ud til, at det fortsat kommer til at udgøre et omdrejningspunkt for udviklingen af informations- og videnssamfundet. Det Radikale Venstre er af den opfattelse, at dette forslag viderefører og fremtidssikrer Danmarks biblioteker på et ordentligt niveau.
Loven indeholder en masse spændende elementer, som jeg ikke kan komme ind på alle sammen her, men der er nogle enkelte punkter, som jeg gerne vil fremhæve og kommentere:
For det første er det virkelig godt, at den danske tradition med fri og lige adgang for alle bevares.
Selv om den teknologiske udvikling går stærkt og informationskanalerne bliver flere og flere, er det nødvendigt og rigtigt, at bibliotekerne følger med udviklingen, også selv om det umiddelbart koster mange penge. Det Radikale Venstre er imidlertid overbevist om, at de kommer mangefold retur gennem en øget livskvalitet og en styrket kulturel samhørighed og også via en mere kvalificeret arbejdsstyrke.
Når det gælder den økonomiske side, er der åbnet for, at bibliotekerne kan udbyde kurser på markedsvilkår.
Det betyder, at bibliotekerne vil have mulighed for at tjene nogle penge ved siden af den offentlige finansiering.
For det andet er det væsentligt, at ny informationsteknologi og nye informationsformer sidestilles med bøger.
Det gælder f.eks. Internet, cd'er og cd'rom'er.
Disse medier giver andre og flere muligheder for afbenyttelse og intellektuel stimulering end bøger og tiltrækker sandsynligvis også flere unge eller yngre brugere, der måske ikke ville komme i kontakt med bibliotekerne, hvis udbudet blot var bøger og tidsskrifter.
Derfor er det en stor gevinst ved loven, at disse medier nu regnes med til det lovpligtige biblioteksudbud.
Indførelsen af større fleksibilitet i det mellemkommunale bibliotekssamarbejde er også en vigtig nyskabelse.
En af de vigtigste ændringer er, at ingen kommuner nu på grund af de økonomiske styringsmekanismer kan fralægge sig deres ansvar for at have et veludstyret og brugerrelevant biblioteksudbud, idet kommunen kan afkræves betaling, hvis dens indbyggere vælger at benytte en anden kommunes bibliotek.
Den bestemmelse sikrer forhåbentlig også, at et af lovforslagets små huller ikke udnyttes, nemlig at statens tilskud til biblioteksdriften gives gennem bloktilskud og dermed teoretisk set kan benyttes til andre kommunale formål.
Det tyder på, at de mange gode visioner i dette forslag, som for Det Radikale Venstre er et af de vigtigste forslag i denne samling, har gode chancer for at blive realiseret.
Det Radikale Venstre ser derfor frem til det videre arbejde med lovforslaget og ser frem til, at Danmark også på dette område forbliver et foregangsland.